Et SAS-fly med 73 passagerer og tre besætningsmedlemmer foretog søndag eftermiddag en dramatisk landing i Aalborg Lufthavn. Flyets landingsstel brød sammen under landingen, og der opstod en brand i en motor. Landingen blev så voldsom, at en propel tilsyneladende brød ind i kabinen. Alle ombordværende blev reddet ud i god behold. 11 blev efterfølgende bragt på hospitalet med snitsår, og en enkelt måtte iføres en støttekrave som følge af et formodet piskesmæld. Branden i motoren blev slukket af redningskøretøjer i løbet af kort tid. Flyet med afgang fra København kl. 14.15 skulle lande i Aalborg kl. 15. Men piloten meldte om problemer medlandingsstellet, tilsyneladende næsehjulet, og det blev besluttet at foretage en såkaldt sikkerhedslanding. Den fandt sted kort før kl. 16. Men landingsstellet brød sammen, og flyet kurede hen ad landingsbanen på den højre vinge. Politiet i Aalborg sendte alt disponibelt mandskab. De 73 passagerer blev reddet ud af flyet i god behold og fik efterfølgende tilbud om krisehjælp. - Der er tale om småskrammer og måske et par piskesmæld, siger den vagthavende hos politiet i Aalborg.

Opsummering:
Et fly med 76 ombord er væltet i Aalborg lufthavn. Under en nødlanding knækkede landingsstellet, så ruteflyet fra København til Aalborg væltede om på siden.